LISA

VALIKUKOMISJONI TÖÖEESKIRJAD

I. Ülesanne

Enne seda kui Euroopa Parlament ja nõukogu on Euroopa peaprokuröri ametisse nimetanud, koostab valikukomisjon vastavalt määruse (EL) 2017/1939 (1) artikli 14 lõikele 3 nimekirja väljavalitud kandidaatidest, kes kvalifitseeruvad Euroopa peaprokuröri ametikohale. Samuti annab valikukomisjon põhjendatud arvamuse Euroopa prokuröri ametikohale esitatud kandidaatide kvalifikatsiooni kohta vastavalt määruse (EL) 2017/1939 artikli 16 lõikele 2. Nõukogu nimetab Euroopa prokurörid ametisse pärast põhjendatud arvamuse kättesaamist.

II. Koosseis ja ametiaeg

Valikukomisjon koosneb 12 isikust, kes oma ametisse nimetamise ajal on Euroopa Kohtu või kontrollikoja endised liikmed, endised liikmesriikide nimetatud Eurojusti liikmed, riikide kõrgemate kohtute liikmed, kõrgel ametikohal olnud prokurörid või tunnustatud ja pädevad juristid. Iga liige peab ametisse nimetamise ajal vastama vähemalt ühele neist kriteeriumitest.

Valikukomisjoni liikmed nimetab nõukogu komisjoni ettepaneku põhjal ametisse neljaks aastaks. Ühe valikukomisjoni liikme kandidatuuri esitab Euroopa Parlament. Isik, kes asub asendama valikukomisjoni liiget enne selle liikme volituste lõppemist, nimetatakse ametisse sama menetluse kohaselt asendatava liikme järelejäänud ametiajaks niipea kui võimalik pärast asendatava liikme volituste lõppemist. Valikukomisjoni liikme ametiaega võib pikendada ühe korra.

III. Esimees ja sekretariaat

Valikukomisjoni juhib liikmete seast valitud esimees, kelle valikukomisjon valib häälteenamusega. Euroopa Komisjon vastutab valikukomisjoni sekretariaadi eest. Sekretariaat tagab valikukomisjonile tööks vajaliku toe, sealhulgas dokumentide tõlkimise. Sekretariaat edastab Euroopa Parlamendile ja nõukogule kvalifitseeruvate Euroopa peaprokuröri kandidaatide nimekirja ning nõukogule põhjendatud arvamuse iga kandidaadi kvalifitseerumise kohta Euroopa prokuröri ülesannete täitmiseks.

IV. Valikukomisjoni arutelud ja kvoorum

Valikukomisjoni arutelud on konfidentsiaalsed ja kinnised. Valikukomisjon on otsustusvõimeline vaid siis, kui koosolekul osaleb vähemalt üheksa liiget.

Valikukomisjoni otsused võetakse vastu konsensuse alusel. Kui mõni liige soovib korraldada hääletuse, võetakse otsus vastu kohal viibivate liikmete lihthäälteenamusega. Häälte võrdse jagunemise korral otsustab esimehe hääl. Samu sätteid kohaldatakse ka reeglis X ette nähtud töökeelte kindlaksmääramiseks.

V. Valikukomisjoni poole pöördumine ja täiendava teabe taotlemine

Niipea, kui Euroopa peaprokuröri ametikoha kandidaatide avaldused on laekunud, saadab sekretariaat need kõikidele valikukomisjoni liikmetele. Sama kehtib ka Euroopa prokuröri ametikohale esitatud kandidaatide korral, hõlmates ka liikmesriikide esitatud kaasnevaid dokumente.

Valikukomisjon võib paluda kandidaatidel esitada täiendavat teavet või muid materjale, mida valikukomisjon peab oma arutelude jaoks vajalikuks, ja Euroopa prokuröri ametikoha kandidaatide puhul võib valikukomisjon paluda sellist teavet või materjale kandidaadi esitanud liikmesriigilt.

VI. Läbivaatamine ja ärakuulamine

1. Euroopa peaprokuröri ametisse nimetamise kord

Pärast kandidaatide avalduste laekumist vaatab valikukomisjon need läbi, et selgitada välja, kas need vastavad määruse (EL) 2017/1939 artikli 14 lõikes 2 sätestatud ja konkursiteates täpsustatud nõuetele. Nõuetele mittevastavad kandidaadid kõrvaldatakse valikumenetluse järgnevatest etappidest. Valikukomisjon koostab nõuetele vastavate kandidaatide pingerea vastavalt nende kvalifikatsioonile ja kogemusele, võttes aluseks dokumendid ja teabe, mis esitatakse avalduses või vastusena punkti V kohasele taotlusele. Valikukomisjon kuulab ära nii palju kandidaate pingerea algusest, kui on vaja reegli VII punkti 1 kohase nimekirja koostamiseks. Ärakuulamine toimub ärakuulatava isiklikul kohalolekul.

Kandidaate, kes ei vasta esitatud nõuetele või keda valikukomisjon ärakuulamisele ei kutsu, teavitatakse selle põhjustest. Kandidaat võib sellisele otsusele vastata, esitades põhjendused, miks ta ei ole valikukomisjoni otsusega nõus. Seejärel vaatab valikukomisjon kandidaadi avalduse uuesti läbi ja esitab talle oma otsuse kirjalikult. Valikumenetlusest välja jäetud kandidaadid võivad esitada nõukogule kaebuse nõukogu määruses (EMÜ, Euratom, ESTÜ) nr 259/68 (2) kehtestatud ametnike personalieeskirjade („personalieeskirjad“) artikli 90 lõike 2 tähenduses.

2. Euroopa prokuröride ametisse nimetamise kord

Pärast kandidaatide esitamist vaatab valikukomisjon läbi selle, kas kandidaadid vastavad määruse (EL) 2017/1939 artikli 16 lõikes 1 sätestatud nõuetele. Valikukomisjon kuulab esitatud kandidaadid ära. Ärakuulamine toimub ärakuulatava isiklikul kohalolekul.

Juhul kui esitatud kandidaat võtab oma kandidatuuri enne ärakuulamist tagasi, palub valikukomisjon oma sekretariaadi kaudu asjaomasel liikmesriigil uus kandidaat esitada.

VII. Järeldused ja põhjendamine

1. Euroopa peaprokurör

Valikukomisjon koostab läbivaatamise ja ärakuulamise tulemuste põhjal kolmest kuni viiest väljavalitud kandidaadist koosneva nimekirja, mis esitatakse Euroopa Parlamendile ja nõukogule. Valikukomisjon esitab põhjendused kandidaatide kandmise kohta väljavalitud kandidaatide nimekirja. Kandidaate, keda väljavalitud kandidaatide nimekirja ei kantud, teavitatakse selle põhjustest.

Valikukomisjon koostab kandidaatide kvalifikatsiooni ja kogemuste alusel kandidaatide pingerea. Pingerida kajastab valikukomisjoni eelistusi ja see ei ole Euroopa Parlamendile ega nõukogule siduv. Valikukomisjoni väljavalitud kandidaatide nimekirjast välja jäänud kandidaadid võivad nõukogule personalieeskirjade artikli 90 lõike 2 tähenduses kaebuse esitada.

2. Euroopa prokurörid

Läbivaatamise ja ärakuulamise tulemuste põhjal sõnastab valikukomisjon arvamuse kandidaatide kvalifitseerumise kohta Euroopa prokuröri ülesannete täitmiseks, ning teatab selgesõnaliselt, kas kandidaat vastab määruse (EL) 2017/1939 artikli 16 lõikes 1 sätestatud tingimustele või mitte. Valikukomisjon põhjendab oma arvamust.

Juhul kui esitatud kandidaadid ei vasta määruse (EL) 2017/1939 artikli 16 lõikes 1 sätestatud tingimustele, palub valikukomisjon oma sekretariaadi kaudu asjaomasel liikmesriigil vastava arvu uusi kandidaate esitada.

Valikukomisjon lähtub kandidaatide pingerea koostamisel nende kvalifikatsioonist ja kogemustest. Pingerida kajastab valikukomisjoni eelistusi ja see ei ole nõukogule siduv.

VIII. Finantssätted

Valikukomisjoni liikmetele, kes peavad ametiülesannete täitmiseks oma elukohast mujale reisima, hüvitatakse kulud ja makstakse päevaraha vastavalt nõukogu määruse (EL) nr 2016/300 (3) artiklile 9.

Vastavad kulud kannab nõukogu.

IX. Isikuandmed

Oma tegevuse käigus töötleb valikukomisjon isikuandmeid Euroopa Komisjoni vastutusel kooskõlas Euroopa Parlamendi ja nõukogu määrusega (EÜ) nr 45/2001 (4). Valikukomisjoni poolse teabe töötlemise turvalisuse ja teabele juurdepääsu suhtes kehtivad samad normid, mida kohaldatakse komisjoni suhtes.

X. Töökeeled

Valikukomisjon määrab esimehe ettepaneku põhjal kindlaks oma töökeele(d) lähtuvalt sellest, milliseid ühiseid keeli valikukomisjoni liikmed räägivad.

(1) Nõukogu 12. oktoobri 2017. aasta määrus (EL) 2017/1939, millega rakendatakse tõhustatud koostööd Euroopa Prokuratuuri asutamisel (ELT L 283, 31.10.2017, lk 1).

(2) Nõukogu 29. veebruari 1968. aasta määrus (EMÜ, Euratom, ESTÜ) nr 259/68, millega kehtestatakse Euroopa ühenduste ametnike personalieeskirjad ja muude teenistujate teenistustingimused ning komisjoni ametnike suhtes ajutiselt kohaldatavad erimeetmed (EÜT L 56, 4.3.1968, lk 1).

(3) Nõukogu 29. veebruari 2016. aasta määrus (EL) 2016/300, millega määratakse kindlaks ELi kõrgete ametnike rahalised tasud (ELT L 58, 4.3.2016, lk 1).

(4) Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).